Besigheidstudies: Matrieks se uitslae nou ondersoek | Maroela Media
Sowat 120 bekommerde vakonderwysers het op 17 Januarie by Akademia in Centurion byeengekom om 'n aksieplan te beraam om die radikale verskil tussen matrikulante se jaarpunt en finale uitslag te hanteer. Foto: Esté Meyer Jansen/Maroela Media.
Die Skoleondersteuningsentrum (SOS) het vandeesweek met senior amptenare van die departement van basiese onderwys vergader oor klagtes rakende die matriekuitslae in die vak besigheidstudies.
Maroela Media het vroeër berig oor die sowat 120 bekommerde vakonderwysers wat op 17 Januarie in Centurion byeengekom het om 'n aksieplan te beraam ná daar weer 'n radikale verskil tussen matrikulante se jaarpunt en finale uitslag in dié vak was.
Die SOS het honderde klagtes ontvang van skole oor die hele land oor die punteverskil wat veroorsaak het dat sommige matrikulante nie meer toelating tot universiteitskursusse het waarvoor hulle aanvanklik met hul gr. 11-uitslae gekeur is nie. Talle skole het ook onverwagse druipelinge in besigheidstudies gehad.
Meer as 1 800 onderwysers, ouers en leerders het die SOS se aanlyn petisie hieroor onderteken. In die petisie word 'n volledige hersiening van die 2018-matriekuitslae vir die betrokke vak geëis.
Die petisie is Dinsdag aan die departement oorhandig.
Volgens Melanie Buys, onderwysspesialis by die SOS, het die departement sy kommer uitgespreek oor die klagtes en bevestig dat hy 'n omvattende ondersoek na die oorsake vir die klaarblyklike teenstrydige uitslae begin het.
Dit behels onder meer 'n ondersoek na die inhoud van die vraestel, die merkproses en die manier waarop die punte opgetel en in die stelsel ingevoer is.
"Ons is tevrede dat die departement erns maak met die saak en 'n indiepte-ondersoek doen," sê Buys.
"Ons sien daarna uit om die verslag te lees en hoop die departement kan die vinger op die probleem lê sodat dit opgelos kan word voor die aanvang van die 2019-matriekeksamen."
"Ons voorlopige ondersoeke kon geen foute in die eksamineringsproses uitwys nie. Die departement moet dus nou verdere ondersoek instel om vas te stel of daar iets iewers skeefgeloop het.
"Dit is moeilik om te bevestig wanneer die ondersoek presies afgehandel sal wees, maar ons wil nie die proses afjaag nie," het Mhlanga gesê.
Jip. Ek dink hier gaan iets leliks uitkom ….. Kom ons wag en kyk
Ja nee dis nie net die Besigheidstudie wat so verkeerd gemerk is nie
Is die memorandum duidelik genoeg vir al die nasieners wat insig vrae moet verstaan en daarvolgens merk? Dit is n vraag wat niemand nog kon beantwoord het nie.
Ek glo nie dit sal baie moeilik wees om die oorsaak vas te stel nie. Ondersoek moet net gedoen word na die evaluering by sommige skole en tweedens na die merkproses na die eksamen. Ek was al betrokke by die merk van matriek antwoordstelle en het gesien hoe daar deur sekere merkers met antwoordstelle omgegaan word. Vir sommige van die merkers gaan dit oor die aantal vraestelle wat gemerk word en nie om die kwaliteit van die merkwerk nie.
O aarde hulle wil nie die proses afjaag nie. Volgens Afrikatradisie sal daar dus lank gewag moet word.